**Ruumiandmete seaduse alusel kehtestatud Vabariigi Valitsuse määruste muutmise määruse eelnõu seletuskiri**

**1. Sissejuhatus**

* 1. **Sisukokkuvõte**

Eelnõukohase määrusega sätestatakse Vabariigi Valitsuse 08.10.2015 määruses nr 103 „Aadressiandmete süsteem“ (edaspidi ka ADS-i *põhimäärus*), Vabariigi Valitsuse 26.08.2013 määruses nr 129 „Eesti geoportaali ja selle infosüsteemi haldamise, arendamise, kasutamise ning selle kaudu teabe kättesaadavaks tegemise nõuded ja kord“ (edaspidi *geoportaali põhimäärus*), Vabariigi Valitsuse 05.12.2013 määruses nr 171 „Eesti topograafia andmekogu asutamine ja andmekogu pidamise põhimäärus“ (edaspidi *ETAK andmekogu põhimäärus*) ja Vabariigi Valitsuse 22.12.2011 määruses nr 164 „Geodeetiliste punktide andmekogu asutamine ja andmekogu pidamise põhimäärus“ (edaspidi ka *GPA põhimäärus*) andmekogu volitatud töötleja ja tema ülesanded. Muudatuse aluseks on Riigikogu menetluses oleva maakatastriseaduse, maapõueseaduse ja ruumiandmete seaduse muutmise seaduse eelnõuga 533 SE (edaspidi *533 SE*) kavandatud ja 01.02.2018 jõustuvad muudatused.

Eelnõuga kavandatud muudatused on vajalikud Maa-ameti info- ja kommunikatsioonitehnoloogia (edaspidi *IKT*) valdkonna Keskkonnaministeeriumi Infotehnoloogiakeskusesse (edaspidi *KEMIT*) konsolideerimise lõpuleviimiseks. Selle tulemusena hakkab KEMIT lisaks juba pakutavatele põhiteenustele (andmesidelahendused, kasutajakontode ja varade haldamine jm) korraldama ka kõiki teisi IKT-teenuseid.

Selleks, et Maa-amet saaks infosüsteemide pidamisega seotud ülesanded KEMIT‑ile üle anda, on vaja muuta Vabariigi Valitsuse määruseid, millega on need ülesanded pandud Maa-ametile. Avaliku teabe seaduse § 435 lõike 1 kohaselt sätestatakse andmekogu põhimääruses andmekogu pidamise kord, sh andmekogu vastutav töötleja (haldaja), andmekogusse kogutavate andmete koosseis, andmeandjad ja vajaduse korral muud andmekogu pidamisega seotud korralduslikud küsimused. 533 SE-s sätestatakse, et aadressiandmete süsteemi infosüsteemi (edaspidi *ADS-i infosü*steem), Eesti geoportaali infosüsteemi (edaspidi *geoportaali infosüsteem*), Eesti topograafia andmekogu (edaspidi *ETAK*) ja geodeetiliste punktide andmekogu (edaspidi *GPA*) vastutav ja volitatud töötleja määratakse nimetatud andmekogude põhimäärustes. Kehtivate õigusaktide kohaselt on kõigil neil andmekogudel ainult vastutav töötleja (Maa-amet).

Keskkonnaministri 30.11.2012 määruse nr 39 „Keskkonnaministeeriumi Infotehnoloogiakeskuse põhimäärus“ (edaspidi *KEMIT-i põhimäärus*) § 5 kohaselt on KEMIT‑i tegevusvaldkonnaks ministeeriumi ja ministeeriumi valitsemisala asutuste infosüsteemide ning andmeside arendamine ja haldamine. Ülesannete jaotamisel Maa-ameti ja KEMIT-i vahel on lähtutud KEMIT-i põhimääruse §-s 6 sätestatud põhiülesannetest (Keskkonnaministeeriumi valitsemisala andmekogude arendamise ja haldamise korraldamine ja teostamine, infosüsteemide kasutajatele tugiteenuste osutamine, infoturbe standardite rakendamine jm) ja Maa-ameti andmekogude eripärast.

Lisaks on eelnõuga kavandatud üks muudatus geoportaali põhimääruses seoses turvaklassi muutmisega ja GPA põhimääruse täiendus seoses püsijaamadega. Esimene on vajalik geoportaali põhimääruse Euroopa Liidu õigusega kooskõlla viimiseks ning teine GPA-sse vajalike andmete kandmiseks.

* 1. **Eelnõu ettevalmistaja**

Eelnõu ja seletuskirja on ette valmistanud Maa-ameti õigusosakonna jurist Egle Toomjõe (tel 675 0853, egle.toomjoe@maaamet.ee) ning Maa-ameti geoinformaatika osakonna juhataja Mariliis Aren (tel 665 0652, mariliis.aren@maaamet.ee). Keskkonnaministeeriumis menetlesid eelnõu õigusosakonna nõunik Merike Laidvee (merike.laidvee@envir.ee) ja juhtkonna nõunik Kätlin Mandel (tel 626 2951, katlin.mandel@envir.ee).

Eelnõu ja seletuskirja on keeleliselt toimetanud Maa-ameti õigusosakonna jurist Kaire Bamberg (tel 675 0823, kaire.bamberg@maaamet.ee).

* 1. **Märkused**

Eelnõuga kavandatud muudatuste peamine eesmärk on suurendada Keskkonnaministeeriumi IKT haldamise ja arendamise efektiivsust ja vähendada IKT valdkonna kulusid. Selleks määratakse geoportaali infosüsteemi, GPA, ADS-i infosüsteemi ja ETAK-i volitatud töötlejaks KEMIT ning jagatakse Maa-ameti ja KEMIT-i vahel nimetatud andmekogude pidamisega seotud ülesanded, mida seni on täitnud Maa-amet.

Eelnõukohase määrusega muudetakse Vabariigi Valitsuse 08.10.2015 määruse nr 103 „Aadressiandmete süsteem“ 06.10.2017 jõustunud redaktsiooni (RT I, 03.10.2017, 5), Vabariigi Valitsuse 26.08.2013 määruse nr 129 „Eesti geoportaali ja selle infosüsteemi haldamise, arendamise, kasutamise ning selle kaudu teabe kättesaadavaks tegemise nõuded ja kord“ 30.08.2013 jõustunud redaktsiooni (RT I, 27.08.2013, 19), Vabariigi Valitsuse 05.12.2013 määruse nr 171 „Eesti topograafia andmekogu asutamine ja andmekogu pidamise põhimäärus“ 09.12.2013 jõustunud redaktsiooni (RT I, 06.12.2013, 7) ja Vabariigi Valitsuse 22.12.2011 määruse nr 164 „Geodeetiliste punktide andmekogu asutamine ja andmekogu pidamise põhimäärus“ 30.12.2011 jõustunud redaktsiooni (RT I, 27.12.2011, 6).

Eelnõu on seotud 533 SE-ga ja Vabariigi Valitsuse tegevusprogrammi aastateks 2016–2019 punktiga 3.3, mille kohaselt vähendatakse riigivalitsemise kulusid, et suurendada säästlikkust ja läbipaistvust, ning taotletakse riigivalitsemise dubleerimise vähendamist.

**2. Eelnõu sisu ja võrdlev analüüs**

Eelnõu koosneb viiest paragrahvist. Muudatused on järjestatud muudetavate määruste volitusnormide paiknemise järgi ruumiandmete seaduses.

**2.1. Eelnõu §-ga 1** muudetakse Vabariigi Valitsuse 08.10.2015 määrust nr 103 „Aadressiandmete süsteem“.

**Punktiga 1** lisatakse 3. peatüki pealkirja sõnad „volitatud töötleja“, kuna selles peatükis reguleeritakse edaspidi ka volitatud töötleja õigusi ja kohustusi.

**Punktiga 2** täiendatakse määruse § 5 lõikega 11, millega määratakse ADS-i infosüsteemi volitatud töötlejaks KEMIT.

**Punktiga 3** muudetakse määruse § 5 lõiget 2, milles on sätestatud vastutava töötleja ülesanded. Kuni volitatud töötleja määramiseni täitis kõiki ADS-i infosüsteemi pidamisega seotud ülesandeid vastutav töötleja (Maa-amet). Vastutava töötleja ülesannete seast võetakse välja infotehnoloogilised ülesanded, mis antakse volitatud töötlejale. Uue sõnastuse kohaselt on vastutavalt töötlejal ADS-i infosüsteemi pidamisel samad ülesanded, mis GPA pidamisel.

**Punktiga 4** lisatakse § 5 lõige 21, milles sätestatakse volitatud töötleja ülesanded ADS-i infosüsteemi pidamisel. Need ülesanded on samasugused nagu geoportaali ja GPA pidamisel.

**2.2. Eelnõu §-ga 2** muudetakse Vabariigi Valitsuse 26.08.2013 määrust nr 129 „Eesti geoportaali ja selle infosüsteemi haldamise, arendamise, kasutamise ning selle kaudu teabe kättesaadavaks tegemise nõuded ja kord“.

**Punktiga 1** lisatakse § 1 pealkirja sõnad „volitatud töötleja“. Määruse §-s 1 avatakse geoportaali mõiste ja nimetatakse selle vastutav töötleja. Geoportaali infosüsteemil on alates selle asutamisest olnud ainult vastutav töötleja (Maa-amet). Pealkirja on vaja muuta, kuna edaspidi nimetatakse selles paragrahvis ka geoportaali infosüsteemi volitatud töötleja.

**Punktiga 2** täiendatakse § 1 uue lõikega, milles nimetatakse geoportaali infosüsteemi volitatud töötlejaks KEMIT.

**Punktiga 3** muudetakse ISKE turvaklassi. Senise turvaklassi K1T2S1 asemel määratakse K2T2S1 ehk andmete käideldavuse turvaosaklassi tõstetakse. Euroopa Komisjoni määrusega (EÜ) 976/2009, millega rakendatakse Euroopa Parlamendi ja nõukogu direktiivi 2007/2/EÜ seoses võrguteenustega (ELT L 274/9, 20.10.2009, lk 9–18), määratakse kindlaks ruumiandmete jagamiseks vajalike võrguteenuste loomise ja hooldamise tingimused. Määruse artikli 3 kohaselt peavad võrguteenused vastama I lisas sätestatud teenuste kvaliteedi nõuetele. I lisa punkti 3 kohaselt peab võrguteenus olema kättesaadav 99% ajast. Infosüsteemide kolmeastmeline etalonturbe süsteem ehk ISKE kasutab turvamudelit, mis toetub kolme osaeesmärgi − käideldavuse (K), tervikluse (T) ja konfidentsiaalsuse (S) tagamisele. Andmete kättesaadavust väljendab andmete käideldavus. Geoportaali põhimääruses on geoportaali infosüsteemis sisalduvate andmete turvaklassiks praegu määratud K1T2S1. ISKE rakendusjuhendi järgi vastab käideldavusele, mis on suurem või võrdne kui 99% ja väiksem kui 99,9% aastas, turvaosaklass K2. Seega peab Euroopa Liidu õiguse kohaselt geoportaali infosüsteemis sisalduvate andmete turvaklass olema K2T2S1. Reaalselt on nõutud käideldavus tagatud ka praegu. Eelnõuga viiakse andmekogu reguleerivas õigusaktis sätestatud turvaklass kooskõlla EÜ määrusega. Muudatus ei too kaasa kulu ega vajadust täiendavateks tegevusteks.

**Punktiga 4** muudetakse 3. peatüki sõnastust, kuna edaspidi määratakse selles peatükis lisaks vastutava töötleja ülesannetele ka volitatud töötleja ülesanded.

**Punktidega 5 ja 6** täpsustatakse geoportaali infosüsteemi vastutava töötleja ülesandeid. Praegu on vastutava töötleja ülesandeks hooldada ja arendada geoportaali ning selle infosüsteemi (kehtiva määruse § 5 lg 1 p 2). Pärast volitatud töötleja määramist on vastutava töötleja ülesanne tagada geoportaali ja selle infosüsteemi hooldamine ja arendamine. Geoportaali arendustööde, majutamise ja infotehnoloogilise haldamise korraldamine jääb KEMIT-i ülesandeks.

Samutitäiendatakse määruse § 5 lõike 1 punkti 4, mille kohaselt on vastutava töötleja ülesanne juhtida infosüsteemi haldamist, andes teabehaldajatele selleks vajalikke juhised või korraldusi. Edaspidi annab vastutav töötleja asjakohaseid juhised või korraldusi ka volitatud töötlejale.

**Punktiga 7** lisatakse määrusesse uus § 51, milles sätestatakse volitatud töötleja ülesanded. Tegemist on infotehnoloogiliste ülesannetega. Volitatud töötleja ülesanded on näiteks korraldada geoportaali majutamist ja infotehnoloogilist haldamist, geoportaali arendustöid koostöös vastutava töötlejaga ja infrastruktuuri hankimist või rentimist, tagada geoportaali infotehnoloogiline kasutajatugi jm.

**Punktiga 8** täiendatakse määruses infosüsteemi rahastamist käsitlevat § 11 – infosüsteemi hooldus- ja arendustöid ning pidamist rahastatakse riigieelarvest lisaks vastutavale töötlejale selleks otstarbeks eraldatud vahenditest ka volitatud töötlejale eraldatud vahenditest.

**2.3. Eelnõu §-ga 3** muudetakse Vabariigi Valitsuse 05.12.2013 määrust nr 171 „Eesti topograafia andmekogu asutamine ja andmekogu pidamise põhimäärus“**.**

**Punktiga 1** muudetakse määruse § 2 ülesehitust. Kuna nimetatud paragrahvi on vaja täiendada eraldi lõikega, loetakse paragrahvi senine tekst lõikeks 1 ja lisatakse uus lõige 2, milles sätestatakse vastutava töötleja ülesanded ETAK-i pidamisel. Üldiselt on ETAK-i pidamisel vastutaval töötlejal samad ülesanded, mis GPA ja ADS-i infosüsteemi pidamisel, kuid on üks erisus. ETAK-it arendab vastutav töötleja (Maa-amet) ise, kuna ETAK-i arendamine Maa-ametis tagab suurema paindlikkuse ja arendushind on madalam. Lisaks vajab selle arendamine valdkonnaspetsiifilisi oskuseid ja teadmisi, mis on aastate jooksul koondunud Maa-ametisse kui ruumiandmete kompetentsikeskusesse. Samuti on ETAK-il pidevalt palju väikseid vajaduspõhiseid arendustöid, mille planeerimine terve eelarveperioodi kohta ette on keeruline.

**Punktiga 2** täiendatakse määrust §-ga 21, mille lõikega 1 määratakse ETAK-i volitatud töötlejaks KEMIT ja lõikes 2 sätestatakse volitatud töötleja ülesanded. Võrreldes teiste andmekogudega (geoportaali infosüsteem, GPA ja ADS-i infosüsteem) on erisusena jäetud välja arendustööde korraldamine, kuna vastutav töötleja arendab ETAK-it ise. Volitatud töötleja ülesanne on vajadusel pakkuda tehnilist tuge. Hankeid ETAK-i arendustöödeks ei ole plaanis teha.

**2.4. Eelnõu §-ga 4** muudetakse Vabariigi Valitsuse 22.12.2011 määrust nr 164 „Geodeetiliste punktide andmekogu asutamine ja andmekogu pidamise põhimäärus“.

**Punktiga 1** muudetakse § 3 ülesehitust. Kuna nimetatud paragrahvi on vaja täiendada eraldi lõikega, loetakse paragrahvi senine tekst lõikeks 1 ning lisatakse uus lõige 2, milles sätestatakse vastutava töötleja ülesanded. Vastutava töötleja ülesandeid ei ole kehtivas määruses eraldi loeteluna sätestatud. Kehtiva korra kohaselt täidab kõiki GPA-ga seotud ülesandeid Maa-amet. Volitatud töötleja määramisega on oluline eristada vastutava ja volitatud töötleja ülesandeid, et tagada GPA toimine ja määratleda vastutus GPA pidamisel. Vastutava töötleja ülesanneteks on näiteks tagada GPA arendamine, haldamine ja pidamise finantseerimine, juhtida GPA arendustöid, töödelda ja väljastada andmeid, tagada GPA andmetega seotud kasutajatugi jm.

**Punktiga 2** lisatakse 1. peatükki uus § 31, mille lõikega 1 määratakse andmekogu volitatud töötlejaks KEMIT ning lõikes 2 loetletakse volitatud töötleja ülesanded. GPA puhul on volitatud töötleja ülesanded samad, mis geoportaali pidamisel.

**Punktiga 3** täiendatakse § 7 lõikega 4, mis sätestab, et andmekogusse kantakse ka globaalse positsioneerimise püsijaamade (edaspidi ESTREF) võrgust kogutud mõõtmiste originaalandmed. See annab aluse 2007. aastal rajatud ning aastatel 2014–2016 rekonstrueeritud ESTREF-i andmete säilitamiseks geodeetiliste punktide andmekogus. Pärast muudatuse jõustumist kantakse andmekogusse kõikide püsijaamade andmed alates 2007. aastast.

1996. aastal rajati Suurupisse Eesti esimene püsijaam. Maa-ameti maja katusele rajati globaalse navigatsioonisatelliitide süsteemi (edaspidi *GNSS*) püsijaam 2006. aastal sooviga testida Tallinna lähiümbruses reaalajas kinemaatilist ehk RTK-meetodit. 2007. aastal rajati veel lisaks neli GNSS-i püsijaama Kuressaarde, Toilasse, Tõraverre ning Audrusse. Samuti vahetati välja GNSS-seadmed Suurupi GNSS-i püsijaamas. 2008. aastal rajati veel kolm GNSS-i püsijaama Võrus, Mustvees ning Kärdlas. 2014−2016 rekonstrueeriti Eesti GNSS-i püsijaamade võrk, rajati juurde 19 püsijaama ning vahetati seadmed olemasolevas üheksas püsijaamas. Praeguseks on Eesti GNSS-RTK püsijaamades kokku 28 GNSS-i püsijaama.

**Punktiga 4** täiendatakse andmekogu pidamise rahastamist käsitlevat § 17 − andmekogu pidamist rahastatakse riigieelarvest lisaks vastutavale töötlejale selleks otstarbeks eraldatud vahenditest ka volitatud töötlejale eraldatud vahenditest.

**2.5 Eelnõu §-ga 5** nähakse ette, et seadus jõustub 2018. aasta 1. veebruaril. Üldisest korrast erinev jõustumisaeg tuleneb 533 SE-s ette nähtud eelnõukohase määruse muudatuste aluseks oleva ruumiandmete seaduse muudatuste jõustumise ajast, mis on 01.02.2018.

**3. Eelnõu vastavus Euroopa Liidu õigusele**

Eelnõu on vastavuses Euroopa Komisjoni määrusega (EÜ) 976/2009, millega rakendatakse Euroopa Parlamendi ja nõukogu direktiivi 2007/2/EÜ seoses võrguteenustega (ELT L 274/9, 20.10.2009, lk 9–18).

**4. Määruse mõju**

Määrusel puudub oluline sotsiaalne, sealhulgas demograafiline mõju, ning oluline mõju riigi julgeolekule ja välissuhetele, majandusele, elu- ja looduskeskkonnale ning regionaalarengule. Määrusega kavandatud muudatuste mõju väljapoole Keskkonnaministeeriumi valitsemisala on väheoluline, kuna see puudutab vaid Maa-ameti ja KEMIT-i vahelist töökorraldust. Samas on oluline, et riiklikult tähtsate infosüsteemide töötamine ja arendamine oleks tagatud ega tekiks õigusselgusetust tööülesannete ja vastutuse jaotuses Maa-ameti ja KEMIT-i vahel.

IKT-alane kompetents valitsemisalas on peamiselt koondunud KEMIT-isse, kes teenindab kõiki valitsemisala asutusi, sealhulgas Maa-ametit. Seega asutus saab tegeleda enda pakutavate teenuste sisulise poolega ning KEMIT-i kui IT-partneri ülesandeks on lisaks infosüsteemide arendamisele, majutamisele ja infotehnoloogilisele haldamisele tagada ka asutuse töötajatele kvaliteetsed ja vajalikud IT-vahendid ja -teenused töö tegemiseks. Seega kokkuvõttes muutub Keskkonnaministeeriumi valitsemisalas IKT haldamine ja arendamine efektiivsemaks ja standardiseeritumaks ning valitsemisalas hakatakse rakendama ühetaolisi IKT haldamise protsesse. Näiteks IKT riigihangete korraldamisel, kui valitsemisala mitme asutuse vajadused on sarnased, on võimalik hankeid ühtlustada ning selle kaudu parandada ostude kvaliteeti ja vähendada neile tehtavaid kulutusi. Koos vastavate ülesannete liikumisega ühelt asutuselt teisele liigub ka vastutus nende täitmise eest.

Rahandusministeeriumi 03.10.2016 kirjas nr 12.4-07/11325 „25. augusti 2016. aasta valitsuskabineti nõupidamise otsuste rakendamisest“ otsustati, et on vaja jätkata kõikide ministeeriumide IKT valdkonna edasist konsolideerimist. Seega toimub konsolideerimine kõikide ministeeriumide valitsemisalades, mitte ainult Keskkonnaministeeriumi valitsemisalas. Maa-amet on ainus Keskkonnaministeeriumi allasutus, mille IKT valdkond on seni täielikult konsolideerimata. Arvestades eeltoodut puudub määrusel oluline mõju.

**5. Määruse rakendamisega seotud tegevused, vajalikud kulud ja määruse rakendamisest eeldatavad tulud**

Määruse rakendamisega kulusid ei kaasne. Maa-amet ja KEMIT on alates 2017. aasta algusest teinud koostööd IKT valdkonnaga seotud lepingute ja varade üleandmiseks Maa-ametilt KEMIT-ile. Alates 2017. aasta keskpaigast teeb kõiki Maa-ameti IKT-hankeid KEMIT. Arendus- ja halduskulude vahendid on planeeritud 2018. aasta riigieelarve ja 2018–2021 riigi eelarvestrateegia summade hulgas ning täiendavate vahendite vajadust määrusega kavandatud muudatustega ei kaasne. Määruse rakendamisega rahalist tulu ei teki, küll aga kaasneb eeldatavasti IKT valdkonna kulude kokkuhoid.

**6. Määruse jõustumine**

Määrus jõustub 2018. aasta 1. veebruaril. Jõustumine on seotud maakatastriseaduse, maapõueseaduse ja ruumiandmete seaduse muutmise seaduse jõustumisega, mis on seaduse eelnõu kohaselt 2018. aasta 1. veebruar.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitati kooskõlastamiseks Rahandusministeeriumile ning Majandus- ja Kommunikatsiooniministeeriumile eelnõude infosüsteemi (EIS) kaudu.

Rahandusministeerium juhtis tähelepanu, et eelnõu seletuskirjas on ekslikult viidatud 2017. aasta riigieelarvele ja 2017−2020 eelarvestrateegiale – õige on viidata 2018. aasta eelarvele ja 2018−2021 eelarvestrateegiale. Seletuskirja on vastavalt korrigeeritud.

Majandus- ja Kommunikatsiooniministeeriumi märkustega arvestamise/mittearvestamise selgitused on käesoleva seletuskirja lisas.

Märkustega arvestamine ja mittearvestamine on kooskõlastatud ka nende esitajatega.

Vabariigi Valitsuse määruse „Ruumiandmete seaduse

alusel kehtestatud Vabariigi Valitsuse määruste

muutmine“ seletuskirja lisa

Kooskõlastamise käigus esitatud märkuste ja ettepanekutega arvestamise tabel

|  |
| --- |
| Kooskõlastaja |
|  | Märkuse/ettepaneku sisu  | Keskkonnaministeeriumi arvamus |
| **Majandus- ja Kommunikatsiooniministeerium** |
| 1. | Kuna andmete sisestamine kuulub töötlemise hulka, siis ei ole sõna „sisestab“ vajalik. | **Arvestatud** Eelnõu on vastavalt märkusele korrigeeritud. |
| 2. | Eelnõuga muudetakse geoportaali käideldavuse turvaosaklassi. Seletuskirjas on selgitatud, et seda tehakse, kuna käideldavust vähemalt 99% ajast nõuab EL õigus. Puudub aga selgitus selle kohta, kas nõutud käideldavus on geoportaalis juba praegu tagatud või nõuab see täiendavaid tegevusi. Seda ei ole kirjeldatud ka mõjude osas. | **Arvestatud** Seletuskirja on täiendatud selgitusega selle kohta, et juba täna on tagatud käideldavus vähemalt 99% ning muudatusega viiakse andmekogu reguleerivas määruses sätestatud turvaklass kooskõlla EL õigusega. Täiendavat mõju ja kulusid sellega ei kaasne. |
| 3. | Mõjude osas on vaja seletuskirjas välja tuua vajalikud kulud IT-arendusele. Lisaks sellele on mõjude analüüsi juures oluline muude mõjude kõrval välja tuua ka andmekogu majanduslik mõju, see tähendab, milline on andmekogu loomisest saadav majanduslik kasu võrreldes andmekogu arendamisele kuluva investeeringuga. Hetkel on seletuskirjas vaid toodud, et ilmselt saavutatakse kokkuhoid, kuid see on põhistamata. | **Mitte arvestatud**Eelnõukohase määrusega ei looda ühtegi uut andmekogu, vaid üksnes sätestatakse juba olemasolevate andmekogude vastutava ja volitatud töötleja vastutus ning ülesanded. Samuti ei kaasne eelnõuga kavandatud muudatustega vahetult seotud IT-arendusi.Kulude kokkuhoidu on selgitatud mõju peatüki teises lõigus. IKT konsolideerimise peamine eesmärk ei ole niivõrd kulude kokkuhoid, kui IT alase kompetentsi koondamine ühe asutusse. Samas kaasneb eespoolviidatud seletuskirjas toodud näidete puhul (hanked jne) ka kulude kokkuhoid. |